Messukeskuksen uudessa ravintola Plattassa perinteet kohtaavat innovatiivisen ajattelun - Fazer Food Services
Messukeskuksen uudessa ravintola Plattassa perinteet kohtaavat innovatiivisen ajattelun
Helsingin Messukeskuksen ja Holiday Inn Helsinki -Expon yhteyteen avaa ovensa 1.3.2019 uusi ravintola Platta. Hotellin katukerroksessa sijaitseva ravintola hurmaa asiakkaat rennolla ilmapiirillä ja sesonkeja kunnioittavalla makumaailmallaan.
Ravintola Platta on osa Helsingin Messukeskusta ja tämän yhteydessä toimivaa uusittua tapahtumahotellia Holiday Inn Helsinki -Expoa. Uuteen hotellikonseptiin kuuluu tärkeänä kulmakivenä Holiday Inn -ketjun Open Lobby, joka yhdistää aulatilat ja ravintola Plattan asiakkaiden yhteiseksi tilaksi. Open Lobby tarjoaa upeat puitteet niin syömiseen, työskentelyyn kuin rentoon seurusteluun. Aulan välittömässä läheisyydessä sijaitseva Platta houkuttelee hiiligrillin tuoksullaan astumaan sisään ja listalta löytyvien jaettavien annoksien myötä toivotetaan erikokoiset seurueet tervetulleiksi.
”Plattassa syödään omassa keittiössä valmistettuja herkkuja, joita inspiroivat kulloisetkin sesongit, trendit ja Messukeskuksen ohjelma. Ravintola on auki aamusta yöhön muuntuen aamiaispaikasta bisnestreffien näyttämöksi ja illan kohtaamispaikaksi. Makumaailmaa täydentävät muun muassa Kaffa Roasteryn kahvi ja pienpanimojen oluet”, kertoo apulaisravintolatoimenpäällikkö Johanna Mustonen.
”Platan ruoassa korostuvat käsityöläisyys, vuodenaikojen vaihtelu ja herkullisuus. Keittiössä tuoksuvat puuhiiliuuni, joka antaa ruoalle jäljittelemättömän maun, sekä pizzauuni jossa paistuvat mielenkiintoiset ja huolella valituista raaka-aineista valmistetut pizzat. Keittiö työskentelee ruokaan kohdistuvan intohimon ajamana pyrkiessään etsimään Platan makumaailmaan mielenkiintoisa yhdistelmiä”, kertoo Plattan keittiömestari Markus Fogelholm.
Markus Fogelholm on opiskellut ravintola-alaa muun muassa Haaga-Heliassa ja vaihto-oppilaana Institute Paul Bocusessa Ranskan Lyonissa. Hän on ollut perustamassa punavuorelaista ravintola Reginaa ja työskennellyt La Tablen, Olon, Savoyn, Wernerin ja Lapinlahden entisellä sairaala-alueella toimivan hävikkiravintola Loopin keittiöissä.
Messukeskuksen ravintolamaailmaan kuuluu kaikkiaan 19 ravintolaa ja kahvilaa, jotka palvelevat messuvieraita vaihtelevasti erilaisissa tapahtumissa ympäri vuoden. Messukeskuksen ravintolapalveluista vastaa Fazer Food Services, joka tunnetaan vahvasta käsityöperinteestään, hyvästä palvelustaan ja hyvinvointia tukevista ruokaratkaisuista.